Document ID: 31996L0016

Reference:
03/ 18
BG
Официален вестник на Европейския съюз
192
31996L0016
L 078/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 96/16/ЕО НА СЪВЕТА
от 19 март 1996 година
относно статистическите изследвания на млякото и млечните продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че Директива 72/280 ЕИО от 31 юли 1972 г. относно статистическите изследвания на млякото и млечните продукти, които държавите-членки следва да извършват (3) е претърпяла няколко изменения; като има предвид, че в светлината на новите изменения в интерес на постигането на прозрачност е разпоредбите на посочената директива да бъдат преформулирани;
като има предвид, че с оглед изпълняване на задълженията си по Договора и по разпоредбите на Общността за общата организация за пазара на млякото и млечните продукти Комисията се нуждае от надеждна информация относно производството и употребата на мляко и редовна, надеждна текуща информация за доставянето на мляко в предприятията, които третират или преработват мляко, и относно производството на млечни продукти в държавите-членки;
като има предвид, че изследванията на производството и употребата на мляко в земеделското стопанство следва да се извършват в съответствие с единни критерии и по-детайлно и че във всички държави-членки следва да се извършват месечни изследвания в млекопреработвателните предприятия;
като има предвид, че с оглед постигането на сравними резултати следва да бъдат установени общи критерии по отношение на обхвата на изследването, характеристиките, които трябва да бъдат наблюдавани, и процедурата на изследването;
като има предвид, че опитът, придобит в прилагането на предишните правила, е показал, че би било полезно разпоредбите да бъдат опростени, и по специално чрез премахване на изискването за предоставяне на седмични резултати;
като има предвид, че с оглед нарастващото значение на съдържанието на млечния белтък в млечните продукти следва да се вземат съответните мерки;
като има предвид, че с оглед улесняване на прилагането на разпоредбите на настоящата директива е целесъобразно да продължава тясното сътрудничество между държавите-членки и Комисията, по-специално в рамките на Постоянния комитет за земеделска статистика, създаден с Решение 72/279/ЕИО (4),
ПРИЕ НАСТОЯЩАТА ДИРЕКТИВА:
Член 1
Държавите-членки:
1.
изследват отчетните единици, определени в член 2, за получаване на данните, посочени в член 4, и уведомяват Комисията ежемесечно, годишно и на три години за резултатите;
2.
провеждат годишни изследвания на производството на мляко и употребата му в земеделските стопанства, в съответствие с процедурата, установена в член 7;
3.
при съгласие от страна на Комисията могат да използват данни и от други официални източници.
Член 2
Изследванията, посочени в член 1, параграф 1, обхващат:
1.
предприятията или земеделските стопанства, които купуват пълномаслено мляко или, в определени случаи, млечни продукти пряко от земеделските стопанства или от предприятията, посочени в точка 2, с оглед преработката им в млечни продукти;
2.
предприятията, които събират мляко или сметана с цел да го предадат изцяло или отчасти, без каквато и да било преработка, на предприятията, посочени в точка 1.
Държавите-членки вземат всички необходими мерки за предотвратяване, доколкото е възможно, на дублирането на резултати.
Член 3
1.   За целите на настоящата директива „мляко“ означава млякото от крави, овце, кози и биволици. Месечните изследвания, посочени в член 4, параграф 1, буква а), обхващат само кравето мляко и продукти, произвеждани изключително от краве мляко.
2.   Списъкът на млечните продукти, включени в обхвата на изследванията, се приема в съответствие с процедурата, установена в член 7. Този списък може да се изменя в съответствие със същата процедура.
3.   Стандартните дефиниции, които следва да се използват за съобщаване на резултатите за различните продукти, се формулират в съответствие с процедурата, посочена в член 7.
Член 4
1.   Изследванията, посочени в член 1, параграф 1, трябва най-малкото да дават възможност за предоставяне на информацията, посочена в букви а), б) и в) по-долу.
Въпросниците се съставят по начин, по който да се избягва дублирането.
Информацията се отнася до:
а)
ежемесечно:
i)
количеството мляко и масленото съдържание на събраните мляко и сметана и съдържаниeто на белтъка в събраното краве мляко;
ii)
количеството на определени продукти от прясно мляко, преработени и налични за доставка, и на някои произведени млечни продукти;
б)
годишно:
i)
количеството, масленото и белтъчното съдържание на наличното мляко и сметана;
ii)
количеството продукти от прясно мляко, преработени и налични за доставка, и на други произведени млечни продукти, с разбивка по вид;
iii)
употребата на суровини под формата на пълномаслено и обезмаслено мляко и количеството мазнини, използвани при производството на млечни продукти;
в)
на три години (считано от 31 декември 1997 г.):
броя на изследваните единици, посочени в член 2, с разбивка по класове по големина.
2.   В срок три години от влизане в сила на настоящата директива, с оглед анализиране на възможността за включване към посочената в буква б) годишна статистическа информация на белтъчното съдържание на основните млечни продукти, през съответния период държавите-членки провеждат пилотни проучвания или изследвания за постигане на тази цел. В съответствие с процедурата, посочена в член 7, Комисията съставя работна програма за всяка една от трите години.
Държавите-членки представят ежегодно на Комисията отчет за изпълнение на тази програма, включително наличните статистически данни и информацията, необходима за тълкуването им.
Член 5
1.   Без да се засяга втора алинея, изследванията, посочени в член 1, параграф 1, са изчерпателни в случая с млечните продукти, които представляват най-малко 95 % от кравето мляко, събрано от държавата-членка, като балансът се изчислява на базата на представителни извадки или други източници.
Държавите-членки могат да провеждат месечните изследвания, посочени в член 4, параграф 1, буква a), под формата на извадкови изследвания. В този случай статистически допустимата грешка не трябва да надвишава 1 % от общата събрана на национално ниво информация (с доверителен интервал 68 %).
2.   Държавите-членки взимат всички необходими мерки, за да получат пълни и достатъчно точни резултати. Те представят пред Комисията под формата на методологичен отчет цялата информация, даваща възможност за точност на резултатите, изпратени за оценяване, и по-специално:
а)
използваните въпросници;
б)
мерките, взети за избягване на двойно преброяване;
в)
методите, използвани за преобразуване и прехвърляне на данните от анкетните карти в таблиците на Общността.
Методологичните отчети, достъпността и надеждността на данните и всякакви други въпроси, свързани с прилагането на настоящата директива, се разглеждат подробно веднъж годишно от съответната работна група на Постоянния комитет за земеделска статистика. Първият методологичен отчет се предава на Комисията най-късно до края на годината след влизане в сила на настоящата директива.
Член 6
1.   Таблиците за предаване на данните се изготвят в съответствие с процедурата, установена в член 7.
Тези таблици могат да бъдат изменяни в съответствие със същата процедура.
2.   Държавите-членки предават резултатите, посочени в параграф 3, включително информацията, считана за поверителна по силата на националното законодателство или правилата, прилагани по отношение на поверителност на статистическата информация, в съответствие с разпоредбите на Регламент (Евратом, ЕИО) № 1588/90 на Съвета от 11 юни 1990 г. относно предаването на Статистическата служба на Европейските общности на поверителна статистическа информация (5).
3.   След обобщаване на информацията държавите-членки изпращат на Комисията възможно най-скоро, и най-късно до:
а)
четиридесет и пет дни след края на месеца на предаване на отчета месечните резултати, посочени в член 4, параграф 1, буква а);
б)
през месец юни на годината, следваща годината на предаване на отчета;
—
годишните резултати, посочени в член 4, параграф 1, буква б);
—
отчета за изпълнението, посочен в член 4, параграф 2;
в)
през месец септември на годината, следваща датата на предаване на отчета, резултатите, посочени в член 1, параграф 2 и член 4, параграф 1, буква в).
4.   Комисията обединява информацията, изпратена от държавите-членки, и ги уведомява за общите резултати.
Член 7
1.   Когато се прави позоваване на процедурата, установена в настоящия член, председателят на Постоянния комитет за земеделска статистика (наричан по-долу „комитетът“) отнася въпроса до комитета по собствена инициатива или по искане на представител от държава-членка.
2.   Представителят на Комисията представя на комитета проект на мерките, които следва да се вземат. Комитетът представя становището си по проектомерките в срок, който председателят определя в съответствие със спешността на въпроса. Становището се приема с мнозинството, посочено в член 148, параграф 2 от Договора, в случай че Съветът трябва да взима решения по предложение на Комисията. Гласовете на представителите на държавите-членки в комитета се претеглят по начина, установен в този член. Председателят не гласува.
3.
а)
Комисията приема предвидените мерки, ако те съответстват на становището на комитета.
б)
В случай че предвидените мерки не съответстват на становището на комитета или че не е представено такова становище, Комисията незабавно представя на Съвета предложение във връзка с мерките, които следва да се вземат. Съветът действа с квалифицирано мнозинство.
в)
В случай че при изтичането на тримесечен срок от датата на отнасяне на предложението до Съвета Съветът не е предприел действие, предложените мерки се приемат от Комисията.
Член 8
Комисията представя на Съвета доклад за опита, придобит от прилагането на настоящата директива, не по-късно от 1 юли 1999 г. Същевременно тя представя по-специално резултатите от анализа, посочен в член 4, параграф 2, придружен, при необходимост, от предложения, свързани с определения период.
Член 9
1.   Директива 72/280/ЕИО се отменя от 1 януари 1997 г.
2.   Препратките към отменената Директива 72/280/ЕИО се приемат като отнасящи се към настоящата директива.
Член 10
1.   Държавите-членки приемат необходимите законови, подзаконови и административни разпоредби, за да се съобразят с настоящата директива преди 1 януари 1997 г. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2.   Държавите-членки уведомяват Комисията за текста на основните разпоредби на вътрешното законодателство, които са приели в областта, регулирана от настоящата директива.
Член 11
Настоящата директива влиза в сила на двадесетия ден от датата на публикуването ѝ в Официален вестник на Европейските общности.
Член 12
Адресати на настоящата директива са държавите-членки.
Съставено в Брюксел на 19 март 1996 година.
За Съвета
Председател
W. LUCHETTI
(1)  ОВ С 321, 1.12.1995 г., стр. 6.
(2)  ОВ С 32, 5.2.1996 г.
(3)  ОВ L 179, 7.8.1972 г., стр. 2. Директива, последно изменена с Акта за присъединяване от 1994 г.
(4)  ОВ L 179, 7.8.1972, стр. 1.
(5)  ОВ L 151, 15.6.1990 г., стр. 1.

Summary:
Статистически изследвания на млечните продукти
Статистически изследвания на млечните продукти
 
РЕЗЮМЕ НА:
Директива 96/16/ЕО — Статистически изследвания на млякото и млечните продукти
КАКВА Е ЦЕЛТА НА ТАЗИ ДИРЕКТИВА?
С нея се установяват общи за ЕС правила за събирането на статистически данни за млякото* и млечните продукти. Целта е да се даде възможност за по-краткосрочно и средносрочно наблюдение на пазара на мляко и млечни продукти в ЕС — това изисква надеждна, навременна информация относно производството и употребата на сурово мляко и на неговите съставки (включително доставката на мляко за обработка или преработка и последващо производство на млечни продукти).
С нея се отменя предишно изменяно неколкократно законодателство (Директива 72/280/ЕИО).
ОСНОВНИ АСПЕКТИ
Държавите от ЕС са отговорни за събирането на данни и организирането на изследванията. Изследванията обхващат земеделските стопанства, произвеждащи мляко, и 2 групи предприятия:1.предприятия и земеделски стопанства, които купуват пълномаслено мляко (или, в определени случаи, млечни продукти) от земеделските стопанства или от предприятия от втората група (по-долу) с оглед преработката им в млечни продукти;  2.предприятия, които събират мляко или сметана, но не ги преработват, а след това ги предават за преработка на предприятията от първата група (по-горе).  В зависимост от данните, която следва да бъдат събирани, държавите от ЕС трябва да провеждат изследванията ежемесечно, годишно или на три години. В директивата са определени сроковете, в които държавите от ЕС следва да изпращат резултатите от различните изследвания до Европейската комисия (Евростат).
През 1997 г. Европейската комисия прие Решение 97/80/ЕО относно въвеждане на разпоредби за прилагането на Директива 96/16/ЕО. Списъкът на млечните продукти, включени в обхвата на Директива 96/16/ЕО, е определен в приложение I към Решение 97/80/ЕО. В приложението се съдържат и определения за всеки от продуктите.
В приложение II към решението са предоставени и образци на таблиците, които следва да се ползват за предаване на данните на Евростат.
Приложение III съдържа въпросника относно съставянето на статистиката за млякото.
Изследванията трябва да са изчерпателни в случая с млечните продукти, които представляват най-малко 95 % от кравето мляко, събрано от всяка държава от ЕС, като балансът се изчислява на базата на представителни извадки или други източници. Отговорност на държавите от ЕС е да гарантират пълни и достатъчно точни резултати.
Всяка година държавите от ЕС трябва да изпращат отчет до Евростат, включващ използваните от тях въпросници и придружен от методологията за преобразуване и прехвърляне на данни в таблиците, изпращани до Евростат. Група от експерти извършва ежегодно преглед на функционирането на директивата.
ОТКОГА СЕ ПРИЛАГА ДИРЕКТИВАТА?
Директивата се прилага от 1 януари 1997 г. Тя трябваше да бъде въведена в законодателството на държавите от ЕС до 1 януари 1997 г.
ОСНОВНИ ПОНЯТИЯ
Мляко: мляко от крави, овце, кози и биволици.
ОСНОВЕН ДОКУМЕНТ
Директива 96/16/ЕО на Съвета от 19 март 1996 г относно статистическите изследвания на млякото и млечните продукти (ОВ L 78, 28.3.1996 г., стр. 27—29)
Последващите изменения на Директива 96/16/EО са инкорпорирани в първоначалния текст. Тази консолидирана версия е само за документална справка.
СВЪРЗАНИ ДОКУМЕНТИ
Регламент (EО) № 1166/2008 на Европейския парламент и на Съвета от 19 ноември 2008 г. относно изследванията на структурата на земеделските стопанства и изследването на земеделските производствени методи и за отмяна на Регламент (ЕИО) № 571/88 на Съвета (ОВ L 321, 1.12.2008 г., стр. 14—34)
Вж. консолидираната версия.
Решение 97/80/ЕО на Комисията от 18 декември 1996 г. относно въвеждане на разпоредби за прилагането на Директива 96/16/ЕО на Съвета относно статистическите изследвания на млякото и млечните продукти (ОВ L 24, 25.1.1997 г., стр. 26—49)
Вж. консолидираната версия.
последно актуализация 24.04.2018